આ આખીય ઘટના સગી આંખે જોઇને, કાને સાંભળી ગયેલાં રાજકુંવરી જાહબાઇ ના અહમ્નો, ગર્વનો, મોટપનો આખોય બંગલો ગંજીપાના મહેલની જેમ ધરાશાયી થઇ ગયો! બાપે, ઠપકાનું એકપણ વેણ કીધા વગર દીકરીને એનું સ્થાન દેખાડી દીધું! જાહબાઇના રાજવળાનાં સાતેય પડ ઉતરડાઇને લીરા લીરા થઇ ગયાં! પોતાનો પતિ પોતાના માટે કઇ વસ્તુ છે એની સમજણ આવતાં જાહબાઇના હૈયામાં ઊથલપાથલ મચી ગઇ કે હાય મા! ચોરાસી ગામ જેને સલામું ભરે છે, જેની છડી પોકારાય છે એવો અડાબીડ રાજવી અને પોતાનો પિતા, જેનાં પગરખાં ઉપાડે છે એને મેં પાણીનો પિયાલો ન અંબાવ્યો? મને કઇ કમત્ય સૂઝી? શીદને? ઘણોય કાબૂ રાખ્યો છતાં જાહબાઇના ગળામાંથી પસ્તાવાનું મોટું બધું એક ધ્રુસકું આખા ઓરડાને છલકાવી ગયું!